Diari Oficial de la Generalitat Valenciana


Sumari del DOGV 3960, del 15-03-2001 (2001/2289)

ACORD de 25 de gener de 2001, del Consell de la Sindicatura de Comptes, pel qual es convoca un procediment selectiu abreujat per a accedir, amb caràcter interí, a un lloc de treball de tècnic d'auditoria de corporacions territorials i d'altres ens públics, vacant en la dita institució.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3960

Data del DOGV
:   15-03-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/2289


Data del document
:   25-01-2001

Organisme emissor
:   Sindicatura de Comptes

Tipus de document
:   Acord

Correcció d'errades

 Descriptors 

:   * verificació de comptes
    * concurs administratiu
    * control pressupostari

ACORD de 25 de gener de 2001, del Consell de la Sindicatura de Comptes, pel qual es convoca un procediment selectiu abreujat per a accedir, amb caràcter interí, a un lloc de treball de tècnic d'auditoria de corporacions territorials i d'altres ens públics, vacant en la dita institució. [2001/X2289]
  
En la relació de llocs de treball de la Sindicatura de Comptes, figura una plaça vacant de tècnic d'auditoria de corporacions territorials i d'altres ens públics, de grup A, la qual és necessari cobrir, amb caràcter interí, de cara al normal desenvolupament de les funcions de la institució.
  
Per això, en l'exercici de la competència atribuïda en l'article 17.c) de la llei de la Generalitat Valenciana 6/1985, d'11 de maig, de Sindicatura de Comptes, i en l'article 12.c) del Reglament de Règim Interior de la Sindicatura de Comptes, el Consell de la institució, una vegada obtinguda la delegació de la Mesa de les Corts Valencianes, acorda efectuar el present procés selectiu, el qual es regirà per les bases següents:
  
Primera. Normes generals
  
U. És objecte del present acord la selecció d'un aspirant per a cobrir, amb la condició de personal interí, un lloc de treball vacant amb la denominació de tècnic d'auditoria de corporacions territorials i d'altres ens públics, pertanyent al grup A del sector d'Administració General, classificat amb el nivell 25 de complement de destinació, i que té les altres condicions que s'especifiquen en l'annex I i en la relació de llocs de treball de la Sindicatura de Comptes.
  
Dos. El procés es regirà pel que es disposa en les presents bases; per a allò que no s'hi preveja, serà d'aplicació la normativa considerada en la disposició addicional de la Llei de Sindicatura de Comptes.
  
Tres. La persona seleccionada serà destinada, amb caràcter interí, a la vacant objecte d'aquesta convocatòria; raó per la qual el nomenament no li atorgarà cap dret per a ingressar de manera definitiva en l'administració pública i el seu cessament es produirà quan desapareixeran les circumstàncies que donen lloc al nomenament, quan siga proveït per algun funcionari de carrera el lloc de treball mitjançant qualsevol dels procediments establits en els articles 20 i 21 de la Llei de Funció Pública Valenciana, o quan el lloc siga amortitzat.
  
Quatre. El qui obtinga la plaça no podrà compatibilitzar-la amb l'exercici d'un segon lloc de treball, càrrec o activitat en el sector públic, ni tampoc amb activitats de caràcter privat; llevat dels supòsits d'excepció que s'estableixen en les disposicions vigents en matèria d'incompatibilitats.
  
Segona. Requisits dels candidats
  
Per a ser admés al procediment selectiu, serà necessari reunir els requisits següents:
  
a) Tenir la nacionalitat espanyola.
  
b) Haver complit divuit anys.
  
c) Estar en possessió del títol de doctor, llicenciat, enginyer, arquitecte o equivalent.
  
d) No estar inhabilitat per a exercir la funció pública, per sentència ferma.
  
e) No haver sigut separat del servei públic per mitjà d'expedient disciplinari.
  
f) No patir malaltia o defecte físic que impedisca el normal exercici de les funcions corresponents.
  
Els candidats hauran de reunir aquests requisits en la data en què acabe el termini de presentació de sol·licituds, i mantenir-los fins al moment en què finalitze el procés selectiu.
  
Tercera. Procediment de selecció
  
U. El procediment constarà de dues fases.
  
Dos. La primera fase consistirà en la qualificació dels mèrits dels aspirants. Els dits mèrits s'avaluaran basant-se en la documentació degudament acreditada pels interessats, la qual es presentarà juntament amb la sol·licitud per a participar en aquest procediment; s'hi aplicarà el barem següent:
  
1. Experiència professional.
  
1.1 En l'administració pública:
  
Es valorarà amb 0,5 punts cada any complet de serveis efectius prestats en les distintes administracions públiques -segons el criteri de l'article 1 de la llei 70/1978, de Reconeixement de serveis previs als funcionaris públics-, ocupant llocs de treball directament relacionats amb la fiscalització i l'auditoria interna o externa, amb la comptabilitat pressupostària o financera públiques. La puntuació que s'adjudicarà per aquest concepte no sobrepassarà els 4 punts.
  
1.2 En el sector privat:
  
Es valorarà fins a 0,5 punts cada any complet d'experiència acreditada en la fiscalització i l'auditoria externa o en la comptabilitat pressupostària o financera d'entitats públiques, fins un màxim de 4 punts. L'acreditació d'aquest mèrit s'efectuarà sobre la base de certificacions emeses per algun òrgan amb capacitat per a certificar pertanyent a qualsevol administració pública.
  
1.3 D'altres serveis prestats en les administracions públiques:
  
Es valorarà amb 0,20 punts cada any complet de serveis efectius prestats en les distintes administracions públiques -segons el criteri de l'esmentat article 1 de la llei 70/1978-, fins un màxim de 2 punts, sempre que aquests serveis no hagen sigut computats en el mèrit 1.1.
  
2. Formació personal:
  
Es valorarà amb 2 punts l'acreditació d'estar en possessió del doctorat. Quan aquest títol tinga relació de manera directa amb l'economia, la comptabilitat, l'administració i el dret, s'hi adjudicaran uns altres 2 punts.
  
3. Coneixements de valencià:
  
Es valoraran fins un màxim de 2 punts, sempre que s'acredite estar en possessió del pertinent certificat expedit per la Junta Qualificadora de Coneixements de Valencià, conformement amb l'escala següent: a) coneixement oral, 0,5 punts; b) coneixement de grau elemental, 1 punt; c) coneixement de grau mitjà, 1,5 punts; d) coneixement de grau superior, 2 punts.
  
4. Coneixements d'idiomes comunitaris:
  
Es valorarà fins un màxim d'1 punt el coneixement de llengües oficials de la Unió Europea, a raó de 0,20 punts per curs, o la seua equivalència si es tracta de cicles, corresponent al títol expedit per la Universitat o l'Escola Oficial d'Idiomes.
  
5. D'altes mèrits:
  
El tribunal podrà concedir fins un màxim d'1 punt per la concurrència de qualsevol altra circumstància no considerada en aquest barem, sempre que tinga directa vinculació amb el contingut de la plaça convocada, que estiga prou acreditada i quede constatació en l'expedient del mèrit que es valora, de la seua relació amb el lloc i de la puntuació que s'hi atorga.
  
Tres. La qualificació total de la primera fase vindrà determinada per la suma aritmètica de les puntuacions corresponents als cinc conceptes del barem, i s'aplicarà sempre que hom supere la segona fase.
  
Quatre. La segona fase del procediment de selecció constarà de dos exercicis, un de teòric i un altre de pràctic, que es realitzaran de manera consecutiva en la mateixa data, la qual es comunicarà en el mateix anunci en què es publique la llista d'aspirants; anunci que serà exposat en el tauler d'anuncis de la Sindicatura, una vegada hagen transcorregut deu dies hàbils comptats a partir del següent al dia en què finalitze el termini de presentació de sol·licituds.
  
Primer exercici. Serà de caràcter teòric i consistirà a contestar quinze preguntes, que versaran sobre les lleis següents: Reguladora de les Bases de Règim Local, d'Hisendes Locals, d'Hisenda Pública de la Generalitat Valenciana, de Sindicatura de Comptes i del Tribunal de Comptes; així com sobre la normativa d'auditoria pública. Aquest exercici tindrà una durada màxima de quaranta-cinc minuts. La puntuació màxima que s'hi podrà obtenir serà de 25 punts i en seran necessaris almenys 13 per a aprovar.
  
Segon exercici. Serà de caràcter pràctic i consistirà en la resolució de dos supòsits de comptabilitat pública, un sobre matèria autonòmica i un altre sobre matèria de règim local. Aquest exercici tindrà un temps màxim de realització de dues hores i podrà ser qualificat fins a 25 punts; en seran necessaris almenys 13 per a aprovar.
  
Cinc. La qualificació total dels aspirants que hagen superat els dos exercicis vindrà determinada per la suma aritmètica de les puntuacions dels dos.
  
Sis. La qualificació total del procediment selectiu vindrà determinada per la suma aritmètica de les puntuacions atorgades en els dues fases de què consta.
  
Quarta. Sol·licituds
  
U. Les persones que desitgen participar en la selecció hauran de presentar una sol·licitud ajustada al model que figura com a annex II, dirigida a l'excel·lentíssim senyor síndic major de la Sindicatura de Comptes, en el registre de la institució, al carrer de sant Vicent, número 4, de València, o en la forma establida en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de quinze dies hàbils comptats a partir del següent al de l'última publicació d'aquesta convocatòria, la qual apareixerà en el Butlletí Oficial de les Corts Valencianes i en el Diari Oficial de la Generalitat Valenciana.
  
Dos. La sol·licitud anirà acompanyada d'una còpia del document nacional d'identitat, així com d'una còpia autèntica de la documentació acreditativa dels mèrits a què es refereix l'apartat dos de la base tercera.
  
Tres. La presentació al procés implica l'acceptació de les presents bases.
  
Cinquena. Tribunal
  
U. El tribunal estarà format pels membres següents:
  
President: senyor Rafael Vicente Queralt, síndic de comptes;
  
Vocals: senyor Miguel Olivas Arroyo, auditor;
  
Senyor José Andrés Ruíz del Molino, auditor;
  
Senyor Joan B. Benlloch Gómez, en representació del Consell de Personal de la Sindicatura de Comptes, que hi actuarà amb veu però sense vot.
  
Secretari: actuarà com a tal el vocal citat en primer lloc.
  
Al seu torn, cada un dels membres del tribunal tindrà el seu corresponent suplent, amb idèntiques funcions i atribucions; seran els següents:
  
President: senyor Manuel Girona Rubio, síndic de comptes;
  
Vocals: senyor Nicolás Sánchez García, auditor;
  
Senyora Begoña Romero Gil, auditora;
  
Senyor Gabriel Martínez Martí, en representació del Consell de Personal de la Sindicatura de Comptes, que hi actuarà amb veu però sense vot.
  
Secretari: actuarà com a tal el vocal citat en primer lloc.
  
Dos. El tribunal estarà vàlidament constituït quan hi assistisquen tres dels seus membres, ja siguen els titulars o els seus suplents, i hi hauran de ser presents en tot cas el president i el secretari o els suplents corresponents. El president disposarà de vot de qualitat en el cas d'empat; fora d'això, el tribunal i els seus membres ajustaran les seues actuacions a les previsions del capítol II del títol II de la Llei de Règim Jurídic de les Administracions Públiques i del Procediment Administratiu Comú.
  
Tres. Correspon al tribunal determinar la qualificació dels aspirants en els dos exercicis del procediment selectiu. Podrà adoptar totes aquelles mesures que siguen necessàries per al correcte desenvolupament del procés i disposarà de la facultat d'interpretar les presents bases.
  
Quatre. Els membres del tribunal hauran d'abstenir-se d'intervenir i podran ser recusats pels interessats, quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Cinc. A l'efecte de comunicacions i d'altres incidències, el tribunal tindrà la seu a la Sindicatura de Comptes, carrer de sant Vicent núm. 4, 46783 València.
  
Sisena. Comprovació i publicació de resultats
  
U. Una vegada conegut el candidat millor qualificat, el tribunal efectuarà la designació de l'adjudicatari provisional, amb la puntuació obtinguda.
  
Sense perjudici de la publicació dels resultats dels dos exercicis de la segona fase, que s'efectuarà al tauler d'anuncis de la Sindicatura de Comptes, el tribunal s'abstindrà de designar un nombre major de seleccionats que de vacants convocades. Els empats en la puntuació total es resoldran a favor de l'aspirant amb millor qualificació en la prova pràctica.
  
Dos. La designació de l'adjudicatari provisional es publicarà al tauler d'anuncis de la seu de la Sindicatura de Comptes, al carrer de sant Vicent número 4, de València. A l'efecte del que es disposa en l'article 59.5.b) de la Llei de Règim Jurídic de les Administracions Públiques i del Procediment Administratiu Comú, amb aquesta publicació es considerarà efectuada l'oportuna notificació als interessats.
  
Tres. Aquells aspirants que ho estimen pertinent, disposaran d'un termini de deu dies hàbils, comptats a partir del dia següent al de la publicació de la designació provisional, per a al·legar el que consideren oportú.
  
Quatre. Finalitzat el termini expressat i vistes les possibles al·legacions, el tribunal efectuarà, en el termini màxim de deu dies, la designació definitiva de la persona seleccionada; designació que elevarà al Consell de la Sindicatura de Comptes amb la corresponent proposta de nomenament. Aquesta serà notificada personalment a l'aspirant proposat i publicada en el tauler d'anuncis de la seu de la Sindicatura de Comptes; amb això es considerarà efectuada la notificació a la resta dels interessats, conformement al que es preveu en l'article 59.5.b) de la Llei de Règim Jurídic de les Administracions Públiques i del Procediment Administratiu Comú.
  
Setena. Presentació de documents
  
U. L'aspirant proposat pel tribunal haurà de presentar a la Secretaria General de la Sindicatura de Comptes, dins del termini de cinc dies hàbils a partir del dia en què reba la notificació de la proposta, els documents següents:
  
a) Original del document nacional d'identitat i una còpia per a la compulsa.
  
b) Certificat mèdic que acredite no patir cap malaltia o defecte físic que impedisca el normal exercici de les funcions, expedit per un facultatiu competent.
  
c) Document original del corresponent títol, diploma o resguard de la seua sol·licitud, que acrediten estar en possessió de la titulació exigida; així com una fotocòpia per a la compulsa.
  
d) Declaració de no haver sigut separat del servei en cap administració pública per mitjà d'expedient disciplinari, ni de trobar-se inhabilitat per a l'exercici de la funció pública; així com de no desenvolupar activitats incompatibles.
  
Dos. Si dins del termini fixat, i llevat d'algun cas de força major, la persona proposada no presenta la documentació o, una vegada examinada aquesta, es dedueix que no compleix algun dels requisits exigits en la convocatòria, no podrà ser nomenat i quedaran anul·lades totes les seues actuacions; sense perjudici de la responsabilitat en què pogués haver incorregut per falsejar la instància.
  
En tal cas, el Consell de la Sindicatura podrà requerir el tribunal perquè eleve una proposta complementària, a l'efecte d'incloure en comptes d'aquell l'aspirant al qual correspondria el següent lloc com a conseqüència de les qualificacions obtingudes. Quant a la persona que figure inclosa en aquesta proposta complementària, s'hi observaran els tràmits considerats en les presents bases, a partir del que es preveu en l'apartat 4 de la base sisena, inclusivament.
  
Vuitena. Nomenament i presa de possessió
  
Una vegada comprovada la conformitat de la documentació aportada, el Consell de la Sindicatura de Comptes efectuarà el corresponent nomenament com a funcionari interí, que serà notificat a l'interessat. Aquest s'haurà d'incorporar a la Sindicatura de Comptes en el termini de tres dies hàbils comptats a partir del següent al de la notificació, i quedarà subjecte en qualsevol supòsit a les condicions previstes en l'apartat tres de la base primera.
  
Novena. Llista suplementària d'aspirants
  
El Consell de la Sindicatura de Comptes podrà aprovar la constitució d'una llista suplementària d'aprovats, col·locats per l'ordre de puntuació obtinguda en el procediment selectiu, i que en un futur podran ser cridats a ocupar, pel mateix ordre, les vacants de tècnic d'auditoria de corporacions territorials i d'altres ens públics que es produïsquen en la institució.
  
Deu. Recursos
  
U. Contra les actuacions del tribunal, es podrà interposar recurs d'alçada davant del Consell de la Sindicatura de Comptes, en el termini d'un mes a partir del dia següent al de la seua notificació o publicació, d'acord amb el que s'estableix en l'article 114.1 de la Llei de Règim Jurídic de les Administracions Públiques i del Procediment Administratiu Comú.
  
Dos. Els actes del Consell de la Sindicatura de Comptes, inclusivament el present acord, posen fi a la via administrativa i poden ser impugnats pels interessats mitjançant la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua notificació o publicació; hom podrà presentar qualsevol altra reclamació o recurs que considere procedent, així com el recurs potestatiu de reposició, que s'haurà de presentar davant del mateix Consell en el termini d'un mes, d'acord amb els articles 116 i 117 de la Llei 30/1992.
  
València, 25 de gener de 2001
  
El síndic major,
  
JOSÉ ANTONIO NOGUERA DE ROIG
  
ANNEX I
  
Lloc. tècnic/a d'auditoria de corporacions territorials i d'altres ens públics.
  
Naturalesa: funcionari.
  
Número del lloc: núm. 36 de la relació de llocs de treball de la Sindicatura de Comptes.
  
Grup A
  
Complement de destinació: 25.
  
Complement específic: 176.586 PTA/mes.
  
Funcions:
  
1ª. Sota la dependència dels/les auditors/es, els/les tècnics/ques d'auditoria de corporacions territorials i d'altres ens públics, desenvoluparan els treballs que hom els assigne per a la fiscalització de qualsevol corporació territorial, en els locals i les dependències de les dites corporacions i, subsidiàriament, en els locals i les dependències dels ens autonòmics i d'altres ens que estiguen ubicats fora de l'àrea metropolitana de València.
  
Sense perjudici d'això, sempre que estiguen degudament atesos els treballs que s'han assenyalat, també realitzaran tasques de fiscalització de corporacions territorials, ens autonòmics i d'altres ens a les oficines de la Sindicatura de Comptes o dins de l'àrea metropolitana de València.
  
2ª. Sota la supervisió dels/les auditors/es, els/les tècnics/ques d'auditoria de corporacions territorials i d'altres ens públics formaran un arxiu complet i detallat del treball efectuat i de les conclusions assolides, en el qual inclouran tots els papers de treball.
  
3ª. Controlar el treball dels/les ajudants d'auditoria de corporacions territorials i d'altres ens públics, i els seus fulls de treball.
  
4ª. Redactar la part del projecte d'informe o memòria corresponent a les tasques que tinguen assignades, per a la possible assumpció per part del/la auditor/a.
  
5ª. Utilitzar les eines o aplicacions informàtiques necessàries en la realització del seu treball.
  
ANNEX II
  
Model de sol·licitud
  
Nom i cognoms:
  
DNI:
  
Adreça:
  
Telèfon:
  
Vist l'acord de 25 de gener de 2001, del Consell de la Sindicatura de Comptes, pel qual es convoca un procediment selectiu per a accedir amb caràcter interí a un lloc de treball de tècnic/a d'auditoria de corporacions territorials i d'altres ens públics, vacant en la dita institució, les bases del qual accepte en la seua integritat, alhora que declare reunir els requisits establits en la base segona,
  
SOL·LICITE
  
Que em tingueu per presentat/da en l'esmentada convocatòria i ser cridat/da a realitzar-ne els exercicis corresponents.
  
Documents que presente:
  
1. Fotocòpia del DNI.
  
2. Memòria justificativa dels mèrits adduïts i la seua qualificació, d'acord amb l'apartat dos de la base tercera de la convocatòria.
  
3. Certificats corresponents a (detalleu cada un dels que aporteu):
  
3.1 Experiència professional
  
3.2 Formació personal
  
3.3 Coneixements de valencià
  
3.4 Coneixements d'altres idiomes comunitaris
  
3.5 Altres mèrits
  
Autoavaluació dels mèrits, d'acord amb l'apartat dos de la base tercera de la convocatòria:
  
1. Experiència professional ...punts
  
2. Formació personal ...punts
  
3. Coneixements de valencià ...punts
  
4. Coneixements d'idiomes comunitaris ...punts
  
5. Altres mèrits ...punts
  
6. Qualificació total dels mèrits (suma) ...punts
  
València, d de 2001
  
(signatura)
  
Excm. Sr. Síndic Major de la Sindicatura de Comptes de la Generalitat Valenciana.